Title: ประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สธ. 34/2561 เรื่อง การจัดทารายงานการคำนวณเงินกองทุน

ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ สธ. ๓๔/๒๕๖๑
เรื่อง การจัดทำรายงานการคำนวณเงินกองทุน[๑]

อาศัยอำนาจตามความในข้อ
๑๔ แห่งประกาศคณะกรรมการกำกับหลักทรัพย์และตลาดหลักทรัพย์ ที่ กธ. ๑๙/๒๕๖๑ เรื่อง
หลักเกณฑ์ เงื่อนไข และวิธีการประกอบธุรกิจสินทรัพย์ดิจิทัล ลงวันที่ ๓ กรกฎาคม
พ.ศ. ๒๕๖๑ สำนักงาน ก.ล.ต. ออกประกาศไว้ ดังต่อไปนี้

ข้อ ๑  ในประกาศนี้
รายงานการคำนวณเงินกองทุน
หมายความว่า รายงานการคำนวณเงินกองทุนตามแบบและคำอธิบายประกอบการคำนวณที่กำหนดตามข้อ
๒

ข้อ ๒  ให้ผู้ประกอบธุรกิจสินทรัพย์ดิจิทัลคำนวณเงินกองทุนตามแบบรายงานสำหรับผู้ประกอบธุรกิจสินทรัพย์ดิจิทัลที่จัดไว้บนเว็บไซต์ของสำนักงาน
ก.ล.ต.

ข้อ ๓  ให้ผู้ประกอบธุรกิจสินทรัพย์ดิจิทัลจัดทำรายงานการคำนวณเงินกองทุนตามหลักเกณฑ์
ดังต่อไปนี้
(๑)
จัดทำรายงานการคำนวณเงินกองทุนทุกวันสุดท้ายของเดือน
เว้นแต่กรณีที่ปรากฏเหตุที่อาจทำให้มูลค่าเงินกองทุนเปลี่ยนแปลงไปอย่างมีนัยสำคัญ  ทั้งนี้
รายงานทุกฉบับต้องมีการลงลายมือชื่อรับรองความถูกต้องโดยบุคคลผู้มีอำนาจลงนาม
(๒)
ยื่นรายงานการคำนวณเงินกองทุนของวันสุดท้ายของเดือนต่อสำนักงาน ก.ล.ต. ภายในวันทำการที่
๑๐ ของเดือนถัดไป
(๓)
เก็บรักษารายงานการคำนวณเงินกองทุนตาม (๑) พร้อมหลักฐานที่ใช้ประกอบการคำนวณรายงานดังกล่าวไว้เป็นเวลาไม่น้อยกว่า
๑ ปีในลักษณะที่พร้อมให้สำนักงาน ก.ล.ต. ตรวจสอบได้ หรือพร้อมที่จะจัดส่งให้แก่สำนักงาน
ก.ล.ต. เมื่อได้รับการร้องขอ

ข้อ ๔  เมื่อปรากฏว่าผู้ประกอบธุรกิจสินทรัพย์ดิจิทัลใดมีเงินกองทุนเท่ากับหรือน้อยกว่า
๑.๑ เท่าของเงินกองทุนที่ผู้ประกอบธุรกิจสินทรัพย์ดิจิทัลต้องดำรงไว้
ให้ผู้ประกอบธุรกิจสินทรัพย์ดิจิทัลนั้นยื่นรายงานชี้แจงสาเหตุที่เงินกองทุนลดต่ำกว่าอัตราที่กำหนดข้างต้น
พร้อมทั้งวิเคราะห์แนวโน้มการเปลี่ยนแปลงของเงินกองทุนในอนาคต และความสามารถในการดำเนินธุรกิจได้อย่างต่อเนื่องในช่วง
๑ ปีนับจากวันที่ยื่นรายงานชี้แจงสาเหตุ  ทั้งนี้ ให้ผู้ประกอบธุรกิจสินทรัพย์ดิจิทัลยื่นรายงานชี้แจงสาเหตุและข้อมูลวิเคราะห์ภายใน
๒ วันทำการนับแต่วันที่รู้ว่าเงินกองทุนลดต่ำกว่าอัตราที่กำหนดข้างต้นและทุกวันสุดท้ายของแต่ละเดือนจนกว่าผู้ประกอบธุรกิจจะสามารถดำรงเงินกองทุนได้มากกว่าอัตราที่กำหนดข้างต้น
เว้นแต่สำนักงาน ก.ล.ต. จะกำหนดให้ปฏิบัติเป็นประการอื่น

ข้อ
๕  ให้ผู้ประกอบธุรกิจสินทรัพย์ดิจิทัลยื่นรายงานการดำรงเงินกองทุน
ต่อสำนักงาน ก.ล.ต. ในรูปของข้อมูลอิเล็กทรอนิกส์
ผ่านระบบรับส่งข้อมูลอิเล็กทรอนิกส์ โดยดำเนินการให้เป็นไปตามระเบียบวิธีปฏิบัติสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการรับส่งข้อมูลอิเล็กทรอนิกส์

ข้อ
๖  ประกาศนี้ให้ใช้บังคับตั้งแต่วันที่
๒๐ กรกฎาคม พ.ศ. ๒๕๖๑ เป็นต้นไป

ประกาศ ณ วันที่ ๑๑ กรกฎาคม พ.ศ.
๒๕๖๑
รพี  สุจริตกุล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์

ปวันวิทย์/จัดทำ
๓ กันยายน
๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๗๓ ง/หน้า ๕/๑๙ กรกฎาคม ๒๕๖๑